
B7‑0482/2011

Ψήφισμα του Ευρωπαϊκού Κοινοβουλίου σχετικά με την κατάσταση στη Συρία

Το Ευρωπαϊκό Κοινοβούλιο,

–
έχοντας υπόψη τα προηγούμενα ψηφίσματά του σχετικά με τη Συρία, και ιδίως εκείνο της 7ης Απριλίου 2011 σχετικά με την κατάσταση στη Συρία, το Μπαχρέιν και την Υεμένη στο πλαίσιο της κατάστασης στον αραβικό κόσμο και τη Βόρεια Αφρική,

–
έχοντας υπόψη τη δήλωση του Προέδρου του Ευρωπαϊκού Κοινοβουλίου σχετικά με την κατάσταση στη Συρία και τις αντιδράσεις της διεθνούς κοινότητας της 19ης Αυγούστου 2011,

–
έχοντας υπόψη την απόφαση 2011/522/ΚΕΠΠΑ του Συμβουλίου, για την τροποποίηση της απόφασης 2011/273/ΚΕΠΠΑ σχετικά με περιοριστικά μέτρα κατά της Συρίας, την απόφαση του Συμβουλίου 2011/523/ΕΕ σχετικά με την μερική αναστολή της εφαρμογής της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Αραβικής Δημοκρατίας της Συρίας και τον κανονισμό αριθ. 878/2011 του Συμβουλίου, της 2ας Σεπτεμβρίου 2011, για τροποποίηση του κανονισμού (EE) αριθ. 442/2011 του Συμβουλίου σχετικά με περιοριστικά μέτρα λόγω της κατάστασης στη Συρία, 

–
έχοντας υπόψη τις δηλώσεις στις οποίες προέβη η Ύπατη Εκπρόσωπος της ΕΕ/Αντιπρόεδρος της Επιτροπής για τη Συρία στις 8 και 31 Ιουλίου, στις 1, 4, 18, 19, 23 και 30 Αυγούστου και στις 2 Σεπτεμβρίου 2011,

–
έχοντας υπόψη τα συμπεράσματα του Συμβουλίου για τη Συρία της 18ης Ιουλίου 2011,

–
έχοντας υπόψη την από 25ης Μαΐου 2011 κοινή ανακοίνωση της Υπάτης Εκπροσώπου και της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με "Μια νέα απάντηση σε μια μεταβαλλόμενη Γειτνίαση",

–
έχοντας υπόψη τη δήλωση της Προεδρίας του Συμβουλίου Ασφαλείας των ΗΕ για τη Συρία της 3ης Αυγούστου 2011,

–
έχοντας υπόψη το ψήφισμα που εξέδωσε το Συμβούλιο των ΗΕ για τα ανθρώπινα δικαιώματα κατά τη 17η ειδική σύνοδό του σχετικά με την κατάσταση των ανθρωπίνων δικαιωμάτων στην Αραβική Δημοκρατία της Συρίας στις 23 Αυγούστου 2011,

–
έχοντας υπόψη το άρθρο 110, παράγραφος 2, του Κανονισμού,

Α.
λαμβάνοντας υπόψη ότι, όπως επιβεβαίωσε πρόσφατα ο Ύπατος Αρμοστής του ΟΗΕ για τα Ανθρώπινα Δικαιώματα Navi Pillay, περισσότεροι από 2600 πολίτες έχουν σκοτωθεί και πολλοί άλλοι έχουν τραυματιστεί, συλληφθεί και τεθεί υπό κράτηση κατά την εκούσια βάναυση καταστολή ειρηνικών διαδηλωτών και ακτιβιστών των ανθρωπίνων δικαιωμάτων που πραγματοποιεί το συριακό καθεστώς από το Μάρτιο 2011·

Β.
λαμβάνοντας υπόψη ότι, παρά τη γενική διεθνή κατακραυγή, η βίαιη καταστολή από τις δυνάμεις ασφαλείας κατά ειρηνικών διαδηλωτών συνεχίζεται και εντείνεται περαιτέρω στη Συρία·

Γ.
λαμβάνοντας υπόψη ότι οι μεταρρυθμίσεις και οι αμνηστίες που έχει εξαγγείλει και υποσχεθεί ο Πρόεδρος Ασάντ δεν υλοποιήθηκαν ποτέ· 

Δ.
λαμβάνοντας υπόψη ότι πολλοί Σύριοι βρίσκονται αντιμέτωποι με μια επιδεινούμενη ανθρωπιστική κατάσταση, ως αποτέλεσμα της βίας και των εκτοπισμών· λαμβάνοντας υπόψη ότι οι γειτονικές χώρες της Συρίας και η διεθνής κοινότητα καταβάλλουν σημαντικές προσπάθειες για να αποτραπεί η περαιτέρω επιδείνωση και κλιμάκωση αυτής της ανθρωπιστικής κρίσης·

Ε.
λαμβάνοντας υπόψη ότι το συριακό καθεστώς έχει απαγορεύσει στις διεθνείς ανθρωπιστικές οργανώσεις, στις διεθνείς οργανώσεις για τα ανθρώπινα δικαιώματα και στα διεθνή μέσα ενημέρωσης την πρόσβαση στη χώρα·

ΣΤ.
λαμβάνοντας υπόψη ότι η κρίση στη Συρία απειλεί τη σταθερότητα και την ασφάλεια ολόκληρης της περιοχής της Μέσης Ανατολής·

Ζ.
λαμβάνοντας υπόψη ότι η Συμφωνία Σύνδεσης μεταξύ της Ευρωπαϊκής Κοινότητας και των κρατών μελών της αφενός και της Συριακής Αραβικής Δημοκρατίας αφετέρου δεν υπογράφηκε ποτέ· ότι η υπογραφή της καθυστέρησε με αίτημα της Συρίας από τον Οκτώβριο 2009· ότι το Συμβούλιο αποφάσισε να μην αναλάβει περαιτέρω ενέργειες σε αυτόν τον τομέα και να προβεί σε μερική αναστολή της εφαρμογής της υπάρχουσας συμφωνίας συνεργασίας·

Η.
λαμβάνοντας υπόψη ότι η νέα προσέγγιση που πρότειναν η Ευρωπαϊκή Επιτροπή και η Ύπατη Εκπρόσωπος, ως νέα απάντηση σε μια γειτονική περιοχή που αλλάζει, βασίζεται στην αμοιβαία υποχρέωση λογοδοσίας και σε μία κοινή δέσμευση υπέρ των οικουμενικών αξιών των ανθρωπίνων δικαιωμάτων, της δημοκρατίας και του κράτους δικαίου·

Θ.
λαμβάνοντας υπόψη ότι οι βουλευτές του Ευρωπαϊκού Κοινοβουλίου πραγματοποίησαν πολλές συναντήσεις και ανταλλαγές απόψεων με εξόριστους εκπροσώπους της συριακής αντιπολίτευσης τους τελευταίους μήνες·

1.
καταδικάζει έντονα την εκούσια βίαιη καταστολή ειρηνικών διαδηλωτών, ακτιβιστών των ανθρωπίνων δικαιωμάτων και του συριακού λαού γενικότερα εκ μέρους του καθεστώτος του Προέδρου Ασάντ·  εκφράζει τα συλλυπητήριά του στις οικογένειες των θυμάτων· εκφράζει την αλληλεγγύη του προς το συριακό λαό, επικροτεί το θάρρος και την αποφασιστικότητά του και στηρίζει σθεναρά τις νόμιμες δημοκρατικές προσδοκίες του·

2.
διαπιστώνει ότι οι εξαγγελίες και υποσχέσεις για μεταρρυθμίσεις, άρση του καθεστώτος έκτακτης ανάγκης και αμνηστίες που έχει πραγματοποιήσει ο Πρόεδρος Ασάντ έχουν αποδειχθεί απολύτως αναξιόπιστες·

3.
διαπιστώνει ότι οι εξελίξεις αυτές έχουν υπονομεύσει τη νομιμότητα του συριακού καθεστώτος και καλεί τον Πρόεδρο Ασάντ να παραιτηθεί, ούτως ώστε να ανοίξει ο δρόμος για την εκπλήρωση των νόμιμων δημοκρατικών προσδοκιών του συριακού λαού·

4.
ζητεί εκ νέου να τεθεί αμέσως τέλος στη βίαιη καταστολή των ειρηνικών διαδηλωτών, να αποφυλακισθούν όλοι οι κρατούμενοι διαδηλωτές, αντιφρονούντες, υπερασπιστές των ανθρωπίνων δικαιωμάτων και δημοσιογράφοι, να δοθεί πλήρης πρόσβαση στις διεθνείς ανθρωπιστικές οργανώσεις και στις οργανώσεις ανθρωπίνων δικαιωμάτων, καθώς και στα διεθνή μέσα ενημέρωσης στη χώρα και να εξασφαλιστεί η πρόσβαση των πολιτών στα δίκτυα επικοινωνίας και ενημέρωσης στη Συρία·

5.
επαναλαμβάνει την έκκλησή του για ανεξάρτητη, διαφανή και ουσιαστική διερεύνηση των δολοφονιών, των συλλήψεων, των αυθαίρετων φυλακίσεων και των καταγγελλόμενων εξαφανίσεων μετά από απαγωγή και των περιπτώσεων βασανιστηρίων εκ μέρους των συριακών δυνάμεων ασφαλείας, ούτως ώστε να εξασφαλιστεί ότι οι δράστες αυτών των πράξεων θα κληθούν να λογοδοτήσουν· εκφράζει, εν προκειμένω, επιδοκιμασία για το ψήφισμα που εξέδωσε το Συμβούλιο των ΗΕ για τα ανθρώπινα δικαιώματα, το οποίο ζητεί να αποσταλεί στη Συρία ανεξάρτητη διεθνής εξεταστική επιτροπή για να διερευνήσει όλες τις καταγγελλόμενες παραβιάσεις του διεθνούς δικαίου για τα ανθρώπινα δικαιώματα τις οποίες διαπράττει το συριακό καθεστώς από τον Μάρτιο 2011, με σκοπό να εξακριβωθούν τα γεγονότα και οι συνθήκες αυτών των εγκλημάτων και παραβιάσεων, να εντοπισθούν οι υπεύθυνοι και να εξασφαλιστεί ότι οι δράστες θα κληθούν να λογοδοτήσουν·  

6.
ζητεί, ταυτόχρονα, να ξεκινήσει μια άμεση, γνήσια και ανοικτή σε όλους πολιτική διαδικασία, στην οποία θα συμμετάσχουν όλοι οι δημοκρατικοί πολιτικοί παράγοντες και οι οργανώσεις της κοινωνίας των πολιτών και η οποία θα μπορούσε να αποτελέσει τη βάση για μία ειρηνική και αμετάκλητη μετάβαση στη δημοκρατία στη Συρία· εκφράζει, εν προκειμένω, επιδοκιμασία για την πρόσφατη δήλωση της Προεδρίας του Συμβουλίου Ασφαλείας των ΗΕ, στην οποία τονίζεται ότι η μόνη λύση για τη σημερινή κρίση στη Συρία είναι μία ανοικτή σε όλους πολιτική διαδικασία υπό την καθοδήγηση της Συρίας·

7.
εκφράζει επιδοκιμασία και υποστηρίζει την πρόσφατη επέκταση του πεδίου εφαρμογής των κυρώσεων της δέσμευσης περιουσιακών στοιχείων ή της απαγόρευσης ταξιδιών σε περαιτέρω πρόσωπα και ενώσεις που υποστηρίζουν το συριακό καθεστώς ή επωφελούνται από αυτό καθώς και την απαγόρευση των εισαγωγών συριακού πετρελαίου και άλλων πετρελαϊκών προϊόντων στην ΕΕ· ζητεί, ωστόσο, να επιβληθούν περαιτέρω κυρώσεις που να στοχεύουν στο καθεστώς αλλά να ελαχιστοποιηθούν οι αρνητικές επιπτώσεις τους στις συνθήκες διαβίωσης του πληθυσμού·

8.
επιβεβαιώνει τη σθεναρή υποστήριξή του προς τις διπλωματικές προσπάθειες των κρατών μελών της ΕΕ στο πλαίσιο του Συμβουλίου Ασφαλείας του ΟΗΕ και άλλων διεθνών φορέων, προκειμένου η διεθνής κοινότητα να βρει κατάλληλες απαντήσεις στη σημερινή κρίση στη Συρία·

9.
εκφράζει επιδοκιμασία για την ανθρωπιστική βοήθεια που προσφέρουν οι γειτονικές χώρες της Συρίας στους Σύριους πρόσφυγες· παροτρύνει την ΕΕ και τα κράτη μέλη να συνεχίσουν να συνεργάζονται με τις γειτονικές χώρες της Συρίας, τον Αραβικό Σύνδεσμο, άλλους διεθνείς φορείς και ΜΚΟ, με στόχο την πρόληψη ενδεχόμενης επέκτασης της σημερινής κρίσης στη Συρία, περιλαμβανομένης της ανθρωπιστικής κρίσης, σε άλλα σημεία της περιοχής, καθώς και της περαιτέρω επιδείνωσης της ανθρωπιστικής κρίσης στο εσωτερικό της χώρας· 

10.
ζητεί την περαιτέρω ενθάρρυνση και στήριξη της ανάδυσης οργανωμένων συριακών δημοκρατικών δυνάμεων της αντιπολίτευσης τόσο στο εσωτερικό της χώρας όσο και έξω από αυτήν·

11.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Αντιπρόεδρο της Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφάλειας, στις κυβερνήσεις και στα κοινοβούλια των κρατών μελών καθώς και στην κυβέρνηση και το κοινοβούλιο της Αραβικής Δημοκρατίας της Συρίας.

<PathFdR>RE\877110EL.doc</PathFdR>

PE<NoPE>472.663</NoPE><Version>v01-00</Version>
EL
Eνωμένη στην πολυμορφία
EL

PE<NoPE>472.663</NoPE><Version>v01-00</Version>
2/5
<PathFdR>RE\877110EL.doc</PathFdR>
EL

<PathFdR>RE\877110EL.doc</PathFdR>
5/5
PE<NoPE>472.663</NoPE><Version>v01-00</Version>

EL


